**Priznanja biznis damama**

Treću godinu zaredom u Skupštini Srbije dodeljena su priznanja "Biznis i kreativne dame", pod pokroviteljstvom predsednice parlamenta Slavice Đukić Dejanović, a kao deo projekta "Uspešne žene Srbije" koji realizuje Klub privrednih novinara.

Predsednica parlamenta koja je uručila priznanje istakla je da su ove uspešne žene model za sve ostale žene u Srbiji i u njima leži ogroman resurs da naša zemlja bude bolja.

Članovi žirija Kluba privrednih novinara su ove godine nagradili dame koje se uspehom, kreativnošću i inovativnošću ističu kao lideri u svojim oblastima poslovanja.

One su uspeh pokazale u organizaciji i realizaciji projekata u oblasti proizvodnje, ekologije, turizma, formiranju i plasmanu domaćih brendova, kao i u nauci, glumi, produkciji, književnosti, muzici, humanitarnom radu.

Zlatna plaketa "Biznis dama godine", koju dodeljuje žiri Kluba privrednih novinara, uručena je direktorki fabrike "Tetra Pak" u Gornjem Milanovcu Indiri Petrović.

**Uručene i plakete "Biznis dama 2011. godine"**

Plakete "Biznis dama 2011. godine" su dobile generalna direktorka kompanije RIČ iz Prokuplja Milena Anđić, direktorka firme A.M.R. iz Paraćina, u okviru koje uspešno posluju hotel "Petrus" i etno selo, Jasmina Radivojević, vlasnica i direktorka modne kuće "Luna" Biljana Jovanović, direktorka Instituta za rehabilitaciju "Beograd" Milica Lazović, direktorka "Intermehanike Smederevo" Ružica Đurđević.

Žiri je priznanje "Kreativna dama 2011" dodelio Gorici Popović, glumici, producentu i rediteljki, čija posvećenost tradicionalnim ručnim radovima doprinosi očuvanju srpske tradicije, Vesni Dedić, novinarki koja je odnedavno i u književnim vodama i čija su dva romana bestseleri u srpskim knjižarama, portparolu Prirodnjačkog muzeja u Beogradu Aleksandri Savić, za doprinos očuvanju autohtonih sorti voća.

Ta priznanja uručena su i predsednici humanitarne organizacije "Divac" Snežani Divac, za humanitarni rad, damama iz Umetničkog ansambla Ministarstva odbrane "Stanislav Binički" i Maji Miloš, mladoj režiserki, koja je svojim debitantskim ostvarenjem "Klip" osvojila nagradu za najbolji film na Internacionalnom filmskom festivalu u Roterdamu.

Predsednica parlamenta Đukić Dejanović, koja je uručila priznanje glavnoj dobitnici, istakla je da su ove uspešne žene model za sve ostale žene u Srbiji i u njima leži ogroman resurs da naša zemlja bude bolja.

Ona je istakla da se na 380 mesta predsednika država i premijera u svetu sada nalazi samo 28 žena.

Đukić Dejanović ukazala je na primer Finske, u kojoj je, prema njenim rečima, napravljen odlučujući korak napred kada su žene istovremeno bile predsednica države, premijerka i predsednica parlamenta.

Dobitnica priznanja "Biznis dama godine" Indira Petrović, koja je po obrazovanju profesorka nemačkog jezika, istakla je da joj je zadovoljstvo što je dobila nagradu za posao koji radi sa ljubavlju i zahvalila se svojoj kompaniji, saradnicima i porodici.

Ona je istakla da fabrika na čijem je čelu u ovoj godini planira investicije od oko četiri miliona evra, pre svega u rekonstrukciju opreme, čime će biti povećani kapacitet i produktivnost fabrike.

http://vestisrbija.info/?q=content/priznanja-biznis-damama